b"\n_START_ARTICLE_\nMuskogeanske spr\xc3\xa5k\n_START_SECTION_\nFamilieinndeling\n_START_PARAGRAPH_\nSpr\xc3\xa5kfamilien best\xc3\xa5r av seks spr\xc3\xa5k som fortsatt brukes: alabama, chickasaw, choctaw, creek-seminole, koasati og mikasuki; samt de n\xc3\xa5 utd\xc3\xb8dde apalachee og hitchiti (som ofte anses som en dialekt av mikasuki). De st\xc3\xb8rre inndelingene av familien har lenge v\xc3\xa6rt omdiskutert, men de mindre grupperingene er universelt akseptert: choctaw-chickasaw, alabama-koasati, hitchiti-mikasuki og creek-seminole. Fordi apalachee er utd\xc3\xb8dd er dets presise slektskap til de andre spr\xc3\xa5ka uklar, men b\xc3\xa5de Mary Haas og Pamelo Munro regner det som en del av alabama-koasati-gruppa.\n_START_SECTION_\nKimballs klassifisering\n_START_PARAGRAPH_\nGeoffrey Kimball har en tredje klassifisering, der spr\xc3\xa5kfamilien deles i tre st\xc3\xb8rre grupper, nemlig vestmuskogeansk (choctaw-chickasaw), \xc3\xb8stmuskogeansk (creek-seminole) og sentralmuskogeansk (alabama-koasati og hitchiti-mikasuki). Kimballs klassifisering har imidlertid ikke f\xc3\xa5tt like mye st\xc3\xb8tte som Haas' og Munros klassifiseringer.\n_START_SECTION_\nMulig muskogeanske spr\xc3\xa5k\n_START_PARAGRAPH_\nFlere d\xc3\xa5rlig attesterte spr\xc3\xa5k har blitt hevda \xc3\xa5 v\xc3\xa6re muskogeanske spr\xc3\xa5k. George Broadwell foresl\xc3\xa5r at spr\xc3\xa5ka til yamasee- og gualestammene var muskogeanske. William Sturtevant har imidlertid argumentert for at dataene for yamasee og guale egentlig var fra creek, og at spr\xc3\xa5ka som ble snakka av yamasee og guale fortsatt er ukjente. Det er mulig at yamaseestammen var en blanding av flere forskjellige grupper, og at de ikke hadde ett enkelt spr\xc3\xa5k. Chester B. DePratter beskriver yamaseene som hitchiti- og gualetalere. Historikeren Steven Oatis beskriver ogs\xc3\xa5 yamaseene som en etnisk blanda gruppe som besto av folk fra muskogeansktalende omr\xc3\xa5der som de tidlige byene Hitchiti, Coweta og Cussita._NEWLINE_Pensacola- og chatotfolka sies \xc3\xa5 ha talt samme spr\xc3\xa5k, som kan ha v\xc3\xa6rt i n\xc3\xa6r slekt med choctaw.\n_START_SECTION_\nGolfhypotesen\n_START_PARAGRAPH_\nDen mest kjente koblinga mellom muskogeanske spr\xc3\xa5k og andre levende spr\xc3\xa5k er Mary Haas' golfhypotese, hvor hun foreslo en makrofamilie best\xc3\xa5ende av muskogeansk og en rekke isolerte spr\xc3\xa5k i s\xc3\xb8r\xc3\xb8stlige USA: atakapa, chitimacha, tunica og natchez. Golfhypotesen er velkjent, men avvises i dag for det meste av historiske lingvister. Flere muskogeanskforskere tror imidlertid fortsatt at natchez er i slekt med muskogeansk.\n_START_SECTION_\nSubstantiv\n_START_PARAGRAPH_\nDe fleste spr\xc3\xa5ka har ordaksent p\xc3\xa5 substantiver, samt kasus som skiller nominativ fra obliker. Substantiver m\xc3\xa5 ikke b\xc3\xb8yes i kj\xc3\xb8nn eller tall."